פיליפה מאנו

פיליפה מאנו (בצרפתית: Philippe de Hainaut, באנגלית: Philippa of Hainault; 24 ביוני 1311 – 15 באוגוסט 1369) הייתה אשתו של אדוארד השלישי, מלך אנגליה, ואחייניתו של פיליפ השישי, מלך צרפת.

ביוגרפיה
פיליפה נולדה בעיר ולנסיין שברוזנות אנו (בימינו בתחומי חבל נור-פה דה קאלה שבצרפת). היא הייתה בתם של וילם הראשון, רוזן אנו ושל ז'אן מוולואה, רוזנת אנו, אחותו של פיליפ השישי, מלך צרפת. ב-24 בינואר 1328 בקתדרלה של יורק נישאה לאדוארד השלישי, מלך אנגליה, אחד עשר חודשים לאחר שעלה על כס המלכות.

היא ליוותה את אדוארד השלישי במלחמותיו נגד הסקוטים (1333) ונגד הצרפתים בפלנדריה (1338–1340). באוגוסט 1347, כאשר אדוארד השלישי כבש את העיר קאלה ועמד להוציא להורג שישה ממנהיגיה, פיליפה כרעה ברך בפניו והצליחה ברוב תחנוניה להניאו ממעשה זה. היא שימשה כעוצרת פעמים מספר כאשר אדוארד השלישי נעדר מן הממלכה, והתחבבה על נתיניה בשל טוב לבה ובשל התנהגותה האצילה.

פיליפה ילדה לאדוארד 14 ילדים, שאחדים מהם מתו בילדותם. בנה הבכור היה אדוארד, הנסיך השחור, שלחם לצד אביו בקרב קרסי (26 באוגוסט 1346).

פיליפה מתה בטירת וינדזור ב-1369 כתוצאה מבצקת, ונקברה במנזר וסטמינסטר.

ההיסטוריון ז'אן פרואסאר היה בן חסותה מ-1361 עד 1366.

אילן יוחסין

קישורים חיצוניים

 

אישים הקבורים במנזר וסטמינסטר
נשות מלכים אנגלים
מסדר הבירית: אבירים וגבירות
עוצרות
מלכות רעיות מהמאה ה-14
ילידי 1314
נפטרים ב-1369